CELEX: 32021D0360
Language: et
Date: 2021-02-19 00:00:00
Title: Komisjoni rakendusotsus (EL) 2021/360, 19. veebruar 2021, teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042 (teatavaks tehtud numbri C(2021) 1121 all) (Ainult ingliskeelne tekst on autentne)

26.2.2021   
               
               
                  ET
               
               
                  Euroopa Liidu Teataja
               
               
                  L 69/9
               
            
         KOMISJONI RAKENDUSOTSUS (EL) 2021/360,
         19. veebruar 2021,
         teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042
         
            
               (teatavaks tehtud numbri C(2021) 1121 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. juuli 2020. aasta määrust (EL) 2020/1042, milles sätestatakse COVID-19 puhangust tingitud ajutised meetmed Euroopa kodanikualgatust käsitleva määrusega (EL) 2019/788 ettenähtud kogumis-, kontrollimis- ja läbivaatamisetappide tähtaegade kohta, (1) eriti selle artikli 2 lõiget 2,
         olles konsulteerinud Euroopa Parlamendi ja nõukogu määruse (EL) 2019/788 artikli 22 alusel loodud Euroopa kodanikualgatuse komiteega (2)
         
         ning arvestades järgmist:
         
                     (1)
                  
                  
                     Määruses (EL) 2020/1042 on sätestatud Euroopa kodanikualgatusega seotud ajutised meetmed, et lahendada probleemid, millega kodanikualgatuste korraldajad, liikmesriikide haldusasutused ja liidu institutsioonid on seisnud silmitsi pärast seda, kui Maailma Terviseorganisatsioon teatas 2020. aasta märtsis, et COVID-19 puhang on muutunud ülemaailmseks pandeemiaks. Sellele teatele järgnenud kuudel on liikmesriigid võtnud rahvatervise kriisiga võitlemiseks piiravaid meetmeid. Selle tulemusena on avalik elu peaaegu kõigis liikmesriikides seiskunud. Seetõttu pikendati määrusega (EL) 2020/1042 teatavaid määruses (EL) 2019/788 sätestatud tähtaegu.
                  
               
                     (2)
                  
                  
                     Määrusega (EL) 2020/1042 antakse komisjonile teatud tingimustel õigus pikendada selliste algatuste puhul, mille toetusavalduste kogumise periood on COVID-19 uue puhangu ajal käimas, seda kogumisperioodi veel kolme kuu võrra. Igasuguse edasise pikendamise tingimused on sarnased nendega, mis viisid esialgse pikendamiseni pärast COVID-19 puhangut 2020. aasta märtsis, nimelt et vähemalt veerand liikmesriikidest või mitu liikmesriiki, mis esindavad rohkem kui 35 % liidu elanikkonnast, kohaldavad COVID-19 pandeemiale reageerimiseks meetmeid, mis oluliselt takistavad korraldajatel koguda paberil toetusavaldusi ja teavitada üldsust oma käimasolevatest algatustest.
                  
               
                     (3)
                  
                  
                     Alates määruse (EL) 2020/1042 vastuvõtmisest 2020. aasta juulis on komisjon olukorda liikmesriikides tähelepanelikult jälginud.
                  
               
                     (4)
                  
                  
                     17. detsembril 2020 pikendas komisjon veel kolme kuu võrra nende algatuste tähtaega, mis olid 1. novembril 2020 toetusavalduste kogumise protsessis, (3) olles oma hinnangus leidnud, et määruse (EL) 2020/1042 kohase pikendamise tingimused on täidetud. Proportsionaalset pikendust anti algatustele, mille kogumisperiood algas ajavahemikul 1. novembrist kuni 17. detsembrini 2020.
                  
               
                     (5)
                  
                  
                     Alates 1. novembrist 2020 ei ole COVID-19 põhjustatud pandeemiaolukord mitmes liikmesriigis oluliselt muutunud. 2021. aasta jaanuari lõpuks kehtisid paljudes liikmesriikides endiselt meetmed, millega piirati kodanike vaba liikumist nende territooriumil, et peatada COVID-19 levik või aeglustada seda. Viis liikmesriiki on teatanud, et nad kohaldasid 1. veebruaril 2021 riiklikke liikumispiiranguid, mis keelavad või oluliselt piiravad kodanike vabadust riigi territooriumil vabalt liikuda, 11 liikmesriiki aga teatasid, et nad kohaldavad kohalikke liikumispiiranguid. Neid piiravaid meetmeid on kombineeritud täiendavate meetmetega, millel on nende territooriumil või vähemalt selle olulises osas samasugune piirav mõju avalikule elule, sealhulgas avaliku ruumi juurdepääsupiirangud, kaupluste, restoranide ja pubide sulgemine või piiratud avamine, avalike ja erakogunemiste ning -kohtumiste ranged osaluspiirangud ja liikumiskeelud. Selline meetmete kombinatsioon mõjutab oluliselt ka korraldajate suutlikkust koguda paberil toetusavaldusi ja teavitada üldsust oma käimasolevatest algatustest. Praegu kättesaadava teabe põhjal on tõenäoline, et need meetmed või samalaadse mõjuga meetmed kehtivad vähemalt kolm kuud.
                  
               
                     (6)
                  
                  
                     Asjaomased liikmesriigid esindavad vähemalt neljandikku liikmesriikidest ja üle 35 % liidu elanikkonnast.
                  
               
                     (7)
                  
                  
                     Neil põhjustel võib järeldada, et algatuste puhul, mille kogumisperiood oli käimas 1. veebruaril 2021, on kogumisperioodi pikendamise tingimused täidetud. Seepärast tuleks neid kogumisperioode pikendada kolme kuu võrra.
                  
               
                     (8)
                  
                  
                     Algatuste puhul, mille kogumisperiood algas ajavahemikul 1. veebruarist 2021 kuni käesoleva otsuse vastuvõtmise kuupäevani, tuleks kogumisperioodi pikendada kuni 1. maini 2022.
                  
               
                     (9)
                  
                  
                     Algatuste puhul, mille kogumisperiood lõppes ajavahemikul 1. veebruarist 2021 kuni käesoleva otsuse vastuvõtmise kuupäevani, tuleks käesolevat otsust kohaldada tagasiulatuvalt,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Kui toetusavalduste kogumine Euroopa kodanikualgatusele (edaspidi „algatus“) oli 1. veebruaril 2021 käimas, pikendatakse selle algatuse puhul maksimaalset toetusavalduste kogumise perioodi kolme kuu võrra.
            
            
               2.   Kui algatuse toetusavalduste kogumine algas ajavahemikus 1. veebruarist 2021 kuni käesoleva otsuse vastuvõtmise kuupäevani, pikendatakse selle algatuse puhul maksimaalset kogumisperioodi 1. maini 2022.
            
         
         
            Artikkel 2
            Järgmiste algatuste kogumisperioodide uued lõppkuupäevad on järgmised:
            
                        —
                     
                     
                        algatus „Kiire, õiglane ja tõhus lahendus kliimamuutuste probleemile“: 6. mai 2021;
                     
                  
                        —
                     
                     
                        algatus „Piirkondadevahelise võrdsuse tagamist ja piirkondade kultuuri säilitamist puudutav ühtekuuluvuspoliitika“: 7. mai 2021;
                     
                  
                        —
                     
                     
                        algatus „Lõpp lennukikütuse maksuvabastusele Euroopas“: 10. mai 2021;
                     
                  
                        —
                     
                     
                        algatus „Hind süsinikdioksiidi heitele kliimamuutuse vastu võitlemiseks“: 22. juuli 2021;
                     
                  
                        —
                     
                     
                        algatus „Hoogustame teaduse arengut: põllukultuurid on olulised!“: 25. juuli 2021;
                     
                  
                        —
                     
                     
                        algatus „Peatagem korruptsiooni allikad Euroopas, lõpetades toetuste maksmise riikidele, mis tähtaja jooksul ei muuda oma kohtusüsteemi tõhusaks“: 12. september 2021;
                     
                  
                        —
                     
                     
                        algatus „Pakiliste kliimaprobleemide lahendamine“: 23. september 2021;
                     
                  
                        —
                     
                     
                        algatus „Päästke mesilased ja põllumajandustootjad! Keskkonna puhtuse huvides muudame põllumajanduse mesilassõbralikumaks“: 30. september 2021;
                     
                  
                        —
                     
                     
                        algatus „Stop Finning – Stop the trade“ (Ei uimepüügile ja -kaubandusele): 31. jaanuar 2022;
                     
                  
                        —
                     
                     
                        algatus „PIIRIDETA VALIJAD, täielikud poliitilised õigused ELi kodanikele“: 11. märts 2022;
                     
                  
                        —
                     
                     
                        algatus „Tingimusteta põhisissetulek kogu ELis“: 25. märts 2022;
                     
                  
                        —
                     
                     
                        algatus „Libertà di condividere“: 1. mai 2022;
                     
                  
                        —
                     
                     
                        algatus pealkirjaga „Õigus ravile“: 1. mai 2022;
                     
                  
                        —
                     
                     
                        kodanikualgatus „Kodanikuühiskonna algatus massilise biomeetrilise jälgimise keelustamiseks“: 1. mai 2022.
                     
                  
         
            Artikkel 3
            Käesolevat otsust kohaldatakse tagasiulatuvalt algatuste suhtes, mille kogumisperiood lõppes ajavahemikul 1. veebruarist 2021 kuni käesoleva otsuse vastuvõtmise kuupäevani.
         
         
            Artikkel 4
            Käesolev otsus on adresseeritud järgmistele korraldusrühmadele:
            
                        —
                     
                     
                        algatuse „Kiire, õiglane ja tõhus lahendus kliimamuutuste probleemile“ korraldusrühm;
                     
                  
                        —
                     
                     
                        algatuse „Piirkondadevahelise võrdsuse tagamist ja piirkondade kultuuri säilitamist puudutav ühtekuuluvuspoliitika“ korraldusrühm;
                     
                  
                        —
                     
                     
                        algatuse „Lõpp lennukikütuse maksuvabastusele Euroopas“ korraldusrühm;
                     
                  
                        —
                     
                     
                        algatuse „Hind süsinikdioksiidi heitele kliimamuutuse vastu võitlemiseks“ korraldusrühm;
                     
                  
                        —
                     
                     
                        algatuse „Hoogustame teaduse arengut: põllukultuurid on olulised!“ korraldusrühm;
                     
                  
                        —
                     
                     
                        algatuse „Peatagem korruptsiooni allikad Euroopas, lõpetades toetuste maksmise riikidele, mis tähtaja jooksul ei muuda oma kohtusüsteemi tõhusaks“ korraldusrühm;
                     
                  
                        —
                     
                     
                        algatuse „Pakiliste kliimaprobleemide lahendamine“ korraldusrühm;
                     
                  
                        —
                     
                     
                        algatuse „Päästke mesilased ja põllumajandustootjad! Keskkonna puhtuse huvides muudame põllumajanduse mesilassõbralikumaks“ korraldusrühm;
                     
                  
                        —
                     
                     
                        algatuse „Stop Finning – Stop the trade“ (Ei uimepüügile ja -kaubandusele) korraldusrühm;
                     
                  
                        —
                     
                     
                        algatuse „PIIRIDETA VALIJAD, täielikud poliitilised õigused ELi kodanikele“ korraldusrühm;
                     
                  
                        —
                     
                     
                        algatuse „Tingimusteta põhisissetulek kogu ELis“ korraldusrühm;
                     
                  
                        —
                     
                     
                        algatuse „Libertà di condividere“ korraldusrühm;
                     
                  
                        —
                     
                     
                        algatuse „Õigus ravile“ korraldusrühm;
                     
                  
                        —
                     
                     
                        algatuse „Kodanikuühiskonna algatus massilise biomeetrilise jälgimise keelustamiseks“ korraldusrühm.
                     
                  
         
            Brüssel, 19. veebruar 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 231, 17.7.2020, lk 7.
         
            (2)  Euroopa Parlamendi ja nõukogu 17. aprilli 2019. aasta määrus (EL) 2019/788 Euroopa kodanikualgatuse kohta (ELT L 130, 17.5.2019, lk 55).
         
            (3)  Komisjoni 17. detsembri 2020. aasta rakendusotsus (EL) 2020/2200 teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042 (ELT L 434, 23.12.2020, lk 56).